
Szentéletű Fruzsina anyánk emléke.
A csütörtök esti alkonyati zsolozsmán
„Uram, tehozzád...” után
8. hang
A törvényszegő nép törvényszegők között keresztrefeszítésre ítélt * téged, Jézusom, * a világmindenség Uralkodóját és Urát. * Amint a föld e merészséget meglátta, * teljes egészében megrendült, * és a mindenség Teremtőjének *’ hirdetett, téged, Uralkodónk!
A törvény átkától és áthágásától * megszabadultunk mindannyian, * mert az Úr, hogy a törvényt megszüntesse, * a tiszteletreméltó keresztre fölemelkedett, * és onnan szüntelenül áldást, kegyelmet és irgalmat áraszt reánk, *’ kik magasztaljuk az ő szenvedéseit.
Hogy meggyógyíthasd sebeinket, Emberszerető, * megsebesítetted kezedet. * Hogy az üdvösség útján járass, Urunk, mindnyájunkat, * átlyuggaszttattad a kereszten lábadat, * melyet mikor az ősszülő a Paradicsomban meglátott, *’ akkor elrejtezkedett.
5. hang
Szentéletű anyánk, magasztalásra méltó Fruzsina, * vágyakoztál az igazi örömre, * és az oda vezető ösvényen jártál, * a gazdagságot nagy szegénységgel cserélted föl, * testi jegyesedet az örökké Élővel, * az elillanó boldogságot az önmegtagadással, * a nyugalmat a vezeklés fáradalmával, * az evilági életet a túlvilágival. * El is nyerted azt, az okos szüzekkel együtt, * mert elalvás nélkül megőrizted lámpádat, * és méltóvá lettél a menyegzős hajlékra, *’ Krisztus hírneves, szűz jegyese!
Könnyáradattal megöntözted lelkedet, * önmegtagadással az erények bőséges gyümölcsét termetted, * mint valami szépséges szőlőtő, * gyönyörű szőlőfürtöket hordoztál, tisztaságos, * melyek Istentől kapott édességgel voltak tele. * Lelkünk érzékeit valóban megédesítjük a te követéseddel * és istenes örömmel örvendezünk, * a bűn mámorát elkerüljük és zengjük: * Könyörögj Krisztushoz mindenkor, tiszteletreméltó, * hogy ajándékozzon az emberiségnek egyetértést, *’ békességet és gazdag kegyelmet!
Furcsa és a természet szerint hihetetlen látvány, * hogyan kerülhetted el Éva ősi csábítójának rettenetes cselvetéseit, * az emberek között tökéletes szellemben élve? * Hogyan mehettél keresztül a tűzön megégés nélkül? * Hogyan leplezhetted női gyöngeségedet? * Megerősített isteni erejével * a Szűzből férfi nélkül feltündöklött, * aki magára vette gyöngeségünket. * Esedezzél hozzá az angyalokkal együtt zengedezve: * hogy ajándékozzon az emberiségnek egyetértést, *’ békességet és gazdag kegyelmet!
Dicsőség... 2. hang
Szent tisztaságodat a férfiaktól szeplőtelenül megőrizted, * Krisztus jegyese lettél, * teljesen boldog Fruzsina. * Tested szépségét önsanyargatásokkal hervasztottad, * lelkedet a kegyelem ékességével szépítetted. * Férfias viselkedésben a nőiességet teljesen elrejtetted, * Beliár csapdáját elkerülted, * a földön angyali életet éltél. * Kérj most békességet azoknak, kik híven magasztalnak téged, *’ örömet jelentő neved szerint, világ öröme!
Most és... 2. hang. Minta: Midőn...
Midőn * a szeplőtelen Bárányka látta, * hogy tulajdon Bárányát, engedelmével, mint embert, * leöletésre viszik, * siránkozva mondá: * Most gyorsan gyermektelenné teszel engem,  * a te szülődet, Krisztusom! * Miért cselekedted ezt, mindenség Megváltója? * Énekelem és dicsőítem a te fölfoghatatlan *’ és kimondhatatlan, végtelen megalázkodásodat!
Előverses sztihirák
8. hang
Krisztus Isten, fölemeltek a keresztre, * és üdvözítetted az emberi nemet. *’ Dicsőítjük a te szenvedésedet!
Krisztus Isten, fölfeszítettek a keresztre, * és megnyitottad az Édenkert ajtaját. *’ Dicsőítünk téged, ó Megváltónk!
Urunknak vértanúi, * kik minden helyet megszenteltek * és minden betegséget meggyógyíttok, * most is kérünk titeket: * hogy imádkozzatok érettünk, *’ lelkünk az ellenség cselvetéseitől megmeneküljön!
Dicsőség... most és...
Meglátott az Istenszülő a kereszten haldokolva és fölkiáltott: * Ó jaj, hogyan viselheted a fájdalmat, legédesebb Fiam! * A te lándzsád szívemet szúrja át, * szenvedésed bensőmet égeti! * De egyszersmind énekekben magasztallak téged, * mert mindezeket önként szenveded, *’ hogy üdvözítsd az emberi nemet.
.Tropár(ok)
8. hang
Tebenned, ó szent anyánk, épen maradt az istenkép, * mert te fölvevén keresztedet, Krisztust követted, * és munkálkodván a jóban, arra oktattál bennünket, * hogy a testet, mint mulandót, megvessük, * és mindenben a halhatatlan lélek javára fáradozzunk. *’ Ezért mostan az angyalokkal örvendezik a te lelked, Szent Fruzsina anya!
Dicsőség... most és... 4. hang
Az örök idők óta elrejtett, * s még az angyalok előtt is ismeretlen mély titok * Teáltalad, Istenszülő, lett a földön nyilvánvalóvá: * az összevegyülés nélkül változatlanul megtestesült * és önként keresztre emelkedett Isten, * ki föltámasztotta ősatyánkat, *’ mentse meg a haláltól a mi lelkünket is!
